ไม่นับหุ้นกู้เป็นเงินกองทุน
ธปท.แจ้งแบงก์เตรียมพร้อมรับเกณฑ์บาเซิล3คุมบีไอเอส
11 ส.ค. 2554

ธปท.แจ้งแบงก์เตรียมพร้อมรับเกณฑ์บาเซิล3คุมบีไอเอส
ธนาคารอ่วมกฎใหม่ ธปท. ส่งสัญญาณใช้เกณฑ์บาเซิล 3 ห้ามนับหุ้นกู้ด้อยสิทธิเป็นกองทุนขั้นที่ 2 ในปี 2556 
นายณรงค์ชัย ว่องธนะวิโมกษ์ รองกรรมการผู้จัดการใหญ่ ธนาคารซีไอเอ็มบี ไทย กล่าวว่า เมื่อเร็วๆ นี้ ธนาคารแห่งประเทศไทย (ธปท.) ได้ส่งหนังสือเวียนถึงธนาคารพาณิชย์ ให้ธนาคารแต่ละแห่งเตรียมตัวหากมีการบังคับใช้บาเซิล 3 ในปี 2556 ซึ่งจะห้ามไม่ให้นับเงินที่ได้จากการออกหุ้นกู้ด้อยสิทธิเป็นเงินกองทุนขั้นที่ 2 
ทั้งนี้ เกณฑ์ใหม่จะส่งผลให้ธนาคารทุกแห่งต้องหาผลิตภัณฑ์ทางการเงินใหม่ๆ มาทดแทนหุ้นกู้ด้อยสิทธิ เพราะไม่เช่นนั้นก็จะต้องออกหุ้นสามัญเพิ่มทุนขายให้นักลงทุน เพื่อดำรงสัดส่วนเงินกองทุนต่อสินทรัพย์เสี่ยง (บีไอเอส) ให้ได้ 8.5% ตามกฎหมาย 
นายณรงค์ชัย กล่าวว่า แม้กฎบังคับใช้บาเซิล 3 จะเกิดขึ้นในปี 2556 แต่แนวทางการออกหุ้นกู้ของธนาคาร โดยเฉพาะเรื่องนี้ควรมีความชัดเจนตั้งแต่ปีนี้ ไม่เช่นนั้นธนาคารพาณิชย์จะเตรียมตัวไม่ทัน
นายตรรก บุนนาค ผู้ช่วยกรรมการผู้จัดการใหญ่ ธนาคารกรุงศรีอยุธยา กล่าวว่า กฎใหม่นี้จะมีข้อจำกัดเพิ่มขึ้นสำหรับธนาคารที่เตรียมแผนออกหุ้นกู้ด้อยสิทธิ เพื่อให้นับรวมอยู่ในเทียร์ 2 ระหว่างนี้ธนาคารต้องทบทวนแผนการออกหุ้นกู้ใหม่ หากจะมีการเพิ่มทุนก็ต้องหาช่องทางอื่น เพราะต่อไปรูปแบบนับหุ้นกู้อยู่ในเทียร์ 2 จะใช้ไม่ได้แล้ว 
อย่างไรก็ดี ในระยะสั้นธนาคารยังไม่มีแผนจะออกหุ้นกู้อีก เนื่องจากปีก่อนมีการออกมาแล้ววงเงิน 2 หมื่นล้านบาท
อย่างไรก็ดี ธนาคารที่จะได้รับผลกระทบคือ ธนาคารที่ทำการเพิ่มทุนบ่อย เพราะต้องหาช่องทางระดมทุนในรูปแบบอื่น
นายจงรัก บุญชยานุรักษ์ ผู้ช่วยกรรมการผู้จัดการ ธนาคารกสิกรไทย กล่าวว่า ธนาคารต้องทบทวนแผนการออกหุ้นกู้ เพื่อให้สอดคล้องกับกฎที่จะใช้ใหม่ ซึ่งผลที่จะเกิดขึ้นจะทำให้ธนาคารมีต้นทุนทางการเงินที่สูงขึ้น แต่ลูกค้าก็อาจได้ผลิตภัณฑ์การเงินใหม่ในราคาที่ดีขึ้น เหมาะสมกับระดับความเสี่ยง
แหล่งข่าวจากสมาคมธนาคารไทย กล่าวว่า ปัจจุบันธนาคารพาณิชย์ไม่ได้ออกหุ้นกู้ด้อยสิทธิขายมานานแล้ว เพราะว่าส่วนใหญ่จะมีบีไอเอสสูงกว่าเกณฑ์ที่ ธปท.กำหนดทั้งสิ้น แต่เกณฑ์ใหม่จะส่งผลให้การระดมทุนของธนาคารในอนาคตเปลี่ยนรูปแบบไป 
“ถ้าจะให้เพิ่มทุนโดยออกหุ้นสามัญเพิ่มทุนอย่างเดียวคงไม่ไหว เพราะผู้ถือหุ้นก็อาจจะมีข้อจำกัดทางการเงิน การจะเพิ่มทุนแต่ละครั้งทำให้จำนวนหุ้นเพิ่มขึ้น ราคาหุ้นที่จดทะเบียนในตลาดหลักทรัพย์ก็จะต่ำลง” แหล่งข่าวเปิดเผย
สำหรับเกณฑ์บาเซิล 3 ที่ ธปท.กำลังศึกษาว่าจะส่งผลกระทบต่อระบบธนาคารของไทยอย่างไรบ้างนั้น เพราะมีการกำหนดคุณสมบัติของตราสารที่สามารถนับเป็นเงินกองทุนต่อสินทรัพย์เสี่ยงได้ โดยมีข้อจำกัดมากขึ้นและแนวทางการทยอยลดการนับตราสารเงินกองทุน และขอให้ธนาคารพาณิชย์ที่มีแผนจะออกตราสารเงินกองทุนใหม่พึงระวัง และพิจารณาให้รอบคอบว่าตราสารนั้น มีคุณสมบัติสอดคล้องและเป็นไปตามเกณฑ์ของบาเซล 3 เพื่อให้สามารถนับเป็นเงินกองทุนอย่างต่อเนื่องได้ แม้หลังจากเกณฑ์ดังกล่าวมีผลบังคับใช้ รวมทั้งพิจารณาแนวทางการทยอยลดการนับเป็นเงินกองทุนของตราสารเดิมที่มีอยู่ เพื่อวางแผนในการบริหารเงินกองทุนของธนาคารพาณิชย์ต่อไป